
חקיקה שאוזכרה: 

חוק ההתיישנות, תשי"ח-1958: סע'  27
פקודת הנזיקין [נוסח חדש]
ספרות:
נינה זלצמן, מעשה בית דין בהליך אזרחי (1991)

דניאל פרידמן, נילי כהן, חוזים (כרך א, 1991)
מיני-רציו:
* אין בעובדה שהנתבע לא היה צד להליכים הקודמים כדי לסכל טענותיו בדבר השתק פלוגתא לגבי קביעות עובדתיות שנקבעו באותם הליכים בהם התובעת הייתה צד.

* בתי-משפט – מעשה-בית-דין – השתק פלוגתא

* בתי-משפט – מעשה-בית-דין – השתק עילה

* התיישנות – שיהוי – מתי מתקיים

* עורכי-דין – אחריות מקצועית – בנזיקין

* עורכי-דין – אחריות מקצועית – חובות עורך-הדין

* עורכי-דין – אתיקה מקצועית – ניגוד עניינים
.

תביעת רשלנות מקצועית שהוגשה נגד עו"ד. התובעת טענה, בין היתר, כי הנתבע ניסח את הסכם הקומבינציה באופן רשלני אשר לא ביטא את ההסכמות שהושגו מול היזם. הנתבע טען, בין היתר שחל בעניין השתק פלוגתא שכן פסק הבוררות שבין התובעת ליזם הכריע כי הסכם הקומבינציה הביא לידי ביטוי את ההסכמות הברורות אליהן הגיעו הצדדים. הדיון נסב, בין היתר בשאלה האם הנתבע שלא נטל חלק באותם הליכים יכול להעלות טענת השתק פלוגתא כנגד התובעת שכן הייתה צד להם.

.

בית משפט השלום דחה את התביעה ופסק כי:

תחולת עיקרון מעשה-בית-דין הורחבה מעבר לחליפיהם ושליחיהם של צדדים והוחלה גם על זר שיש לו "קירבה משפטית". בענייננו אין קירבה כזאת בין הנתבע ליזם אולם בעיקרון ההדדיות חל כרסום באופן שנעשית אבחנה בין צד שהיה צד להליך הקודם המעלה טענה של השתק פלוגתא, לעומת צד שלא היה צד להליך הקודם המעלה טענה זו, הנתבע בענייננו, - כאשר זה האחרון שלא היה לו יומו רשאי להעלותה והאחר לא.
פסק דין
מבוא:
1.
זוהי תביעה לפיצוי כספי, כנגד הנתבע, עורך דין במקצועו, בגין רשלנות מקצועית.

התובעת הייתה הבעלים של מגרש בשטח של 834 מ"ר בעפולה, הידוע כחלקה 168 בגוש 16663 (להלן: "המגרש"). 
בבסיס התביעה, הסכם קומבינציה שנחתם ביום 28.2.1998, אותו ערך הנתבע, ביצגו את התובעת בהתקשרותה מול חברת פלאח שלום חברה לעבודות בנין ופתוח בע"מ (להלן: "החברה היזמית" או "החברה"), לבניית בניין מגורים על המגרש (להלן: "ההסכם"). 
2.
מפאת גילה המתקדם (ילידת 1914) ומצבה הרפואי של התובעת, בנה, מר גדעון הרץ (להלן: "גדעון"), פעל בשמה אל מול הנתבע,  ואף ניהל את המו"מ עם החברה היזמית.
טענות הצדדים בקליפת אגוז:
טענות התובעת:
3.
לטענת התובעת, במשך תקופה ארוכה ניסה הנתבע לעניין אותה בעסקת קומבינציה על המגרש, אך היא סירבה. אולם, לבסוף בתיווכה של המתווכת עדה יופה, שעבדה עם הנתבע (להלן: "המתווכת"), נרקם קשר עם הקבלן שלום פלאח שבבעלותו החברה היזמית (להלן: "הקבלן"). בהמלצת המתווכת פנתה התובעת לנתבע ושכרה את שירותיו לצורך ייצוגה בעסקה. 
4.
במהלך המו"מ, טוענת התובעת, הציע לה הקבלן תמורת המגרש, דירות ששטחן בשיעור של 25% משטח הדירות בבניין שייבנה במגרש, הצעה שקיבלה את המלצתו ואישורו של הנתבע. לטענתה, בעת חתימת ההסכם נמסר לה על ידי הקבלן, כי ניתן להקים על המגרש בניין מגורים בשטח של 1,000 מ"ר (8 דירות), ולכן על בסיס זה צויין בחוזה, כי התובעת תקבל תמורת המגרש שתי דירות ששטחן הכולל 250 מ"ר (125 מ"ר כל אחת) המהווים 25% מהשטח הכולל של המבנה. בהמשך התברר, כי ניתן להוסיף בבניין דירת פנטהאוז תשיעית במספר, ולכן הקבלן הגדיל בתמורה שטח כל דירה לה זכאית התובעת ב-5 מ"ר, כך שבהסכם צויין, כי שטחה של כל דירה שתימסר לתובעת, יהא 130 מ"ר ברוטו, במקום 125 מ"ר. 
5.
הסעיף הרלוונטי למחלוקת בין הצדדים, הוא סעיף 3ז להסכם (ת/4), הקובע:

"דירות המוכר תהיינה בשטח (ברוטו) של 130 מ"ר כ"א ומוסכם בזה שאם בסופו של דבר יתברר ששטח דירות המוכר (או אחת מהן) יפחת מ- 130 מ"ר יפצה הקונה את המוכר באופן יחסי על הפרש השטח שיגרע מדירות המוכר ולעומת זאת אם בסופו של דבר יתברר ששטח דירות המוכר (או אחת מהן) יעלה על 130 מ"ר, ישלם המוכר לקונה באופן יחסי עבור הפרש שיתווסף לדירות המוכר".

לעניין זה טוענת התובעת, כי מחובתו של הנתבע היה לבדוק ולברר ברשויות הרלוונטיות מהו השטח המקסימלי שניתן לבנות על המגרש, אך הוא לא עשה כן והסתפק באמירת הקבלן. בסופו של יום, טוענת התובעת, על פי תוכניות הוועדה המקומית, הסתכמו שטחי הבנייה עבור 8 הדירות ב- 1306.4 מ"ר, ובתוספת הפנטהאוז בשטח 332.8 מ"ר, הגיע סה"כ שטח 9 הדירות ל- 1639.2 מ"ר. כך, למעשה, שתי הדירות להן זכאית התובעת, בשטח כולל של 260 מ"ר (ברוטו), מהוות 19.99% מכלל שטח 8 הדירות, לעומת 25% מהשטח, שהיה בבסיס ההבנות עם הנתבע.
6.
דא עקא, טוענת התובעת, הניסוח של ההסכם אינו משקף את ההסכמה, לפיה היא זכאית ל- 25% משטח הדירות שייבנו, ומכאן ההסכם נוסח באופן רשלני. עוד לטענתה, על פי ההסכם היא נדרשת לשלם לקבלן פיצוי עבור כל מ"ר של השטח שיתווסף מעל ל- 130 מ"ר (לצורך איזון צויין, כי חובת הפיצוי תחול גם על החברה במידה ושטח כל דירה יפחת, אולם הסבירות לכך הייתה נמוכה).
בלב המחלוקת בעניין זה עומד גם המונח "ברוטו" בו השתמש הנתבע בסעיף 3ז להסכם. לטענתה, הנתבע לא הסביר לה, כי המשמעות "ברוטו" בשיח הקבלני, היא ששטח הדירה כולל את שטחי השירות והשטחים הציבוריים, בעוד היא סברה, כי המדובר בשטח הכללי של הדירה בלבד. 
בגין מחלוקת זו פנו התובעת והחברה היזמית, כמתחייב על פי ההסכם, לבוררות בפני עו"ד מני; בפסק הבורר מיום 20.12.99, חויבה התובעת לשלם לחברה פיצוי עבור שטח נוסף של 66 מ"ר, בגין ההפרש בין שטח הדירות שנמסרו לה בפועל (בשטח של 326 מ"ר) במקום 260 מ"ר כנקוב בהסכם (להלן: "פסק הבוררות"). 
עוד לטענתה, עקב ההליכים, מסירת הדירות שהייתה אמורה להתבצע על פי ההסכם ביום 30.6.2000 התבצעה בפועל ביום - 30.4.03 קרי, עיכוב של 31 חודשים (לאחר הפחתת תקופת החסד של 3 חודשים), וכתוצאה מכך, נגרמו לה הפסדים מאובדן הכנסות משכר דירה שהייתה אמורה לקבל.
7.
התובעת טוענת בנוסף, כי במסגרת העקרונות שסוכמו עם החברה קודם לחתימת ההסכם, הוסכם כי לאחר השלמת הבנייה תעביר התובעת ליזם 75% מן הבעלות במגרש, כך שהיתרה, בשיעור של 25% משטח המגרש תישאר בבעלותה.  לטענתה, הנתבע לא עיגן הסכמה זו בהסכם אלא ציין תחתה בסעיף 10א:

"מוצהר ומוסכם בזה שהחלק היחסי מהחלקה הנ"ל שיישאר בבעלותו של המוכר יהיה בהתאם לשטח דירות המוכר יחסית לסה"כ שטחי הדירות בבניין ושהעיסקה עפ"י הסכם זה מתייחסת לממכר בלבד, היינו: לזכויות המוכר לגבי החלקה בהפחתת החלק היחסי שיוותר בבעלותו של המוכר כמפורט לעיל. שני הצדדים מסכימים שהחלק של הממכר ייקבע בהתייעצות בין האדריכל של הקונה לבין עו"ד י.פז עפ"י העקרון המפורט לעיל, וקביעתם בנדון תהיה מקובלת על שני הצדדים ללא כל סייג".

בהמשך הוגדר בסעיף 10ג. החלק היחסי ברכוש המשותף שיוצמד לדירות התובעת, כאמור לעיל:

"בכפיפות לאמור בחוזה זה מתחייב הקונה כי לדירות המוכר יוצמד חלק בלתי מסויים מהרכוש המשותף של בית המגורים, כפי שרכוש זה יוגדר להלן, וששיעור החלק ברכוש המשותף שיהיה צמוד לכל דירה יהיה בערך לפי יחס שטח ריצפתה בצירוף החלקים המסויימים שיוצמדו אליה, לעומת כלל שטח הרצפות שבבית המגורים בצירוף שטחי החלקים הצמודים לכל הדירות בבניין..."הרכוש המשותף - פירושו הרכוש המשותף במובנו של החוק, למעט שטחי קרקע שיוצמדו, חניות, מחסנים, שבילים, מעברים, גגות...".
8.
לטענת התובעת, הנתבע התחמק תקופה ארוכה ממחוייבותו עפ"י סעיף 10א. להסכם, לקבוע את חלק המגרש אשר זכויות הבעלות בו יישארו בידי התובעת, חרף פניות חוזרות ונשנות אליו. משלא הועילו הפניות פנתה התובעת לבית המשפט בבקשה לחייב את הנתבע לפעול בהתאם לסעיף 10א. להסכם. בדיון שהתקיים בבקשה ביום 8.4.02, הודיע הנתבע, כי הוא יעשה כן בתוך 30 ימים, ובעקבות הצהרה זו חזרה בה התובעת מהתובענה. אך, משלא עמד שוב הנתבע בהתחייבותו, הגישה התובעת בקשה חדשה ביום 23.5.02, כך שלא נותרה לנתבע ברירה והוא הודיע במכתב מיום 13.6.02 בחתימתו ובחתימת האדריכל רפאלי, כי לא מגיעה כל הצמדת שטח נוסף מעבר לזה המגיע לכל דייר אחר בבניין.
9.
לטענת התובעת, החלטת הנתבע בעניין זה מעוותת ו/או סותרת בעליל את הסכמת הצדדים, והן את לשונו המפורשת של ההסכם, אשר עשה אבחנה בין חלק המגרש שיישאר בבעלות התובעת לבין החלק היחסי של הרכוש המשותף אשר יוצמד לדירותיה, ומשום כך פעל הנתבע במשוא פנים לטובת החברה. לחילופין, טוענת התובעת, אם החלטת הנתבע הינה פרשנות כנה של ההסכם, הרי שהנתבע התרשל בניסוח הסעיפים העוסקים בקביעת זכותה להישאר בעלים של 25% משטח המגרש. לטענתה, משסברה כי החלטת הנתבע הייתה נגועה בניגוד עניינים מובהק, הגישה בקשה לבית המשפט המחוזי בנצרת לביטול פסק הבורר, אך הבקשה נדחתה.
10.
לסיום טוענת התובעת, כי בדיעבד נודע לה, שלא רק שהנתבע התרשל בייצוגה, אלא אף פעל בעניינה תוך ניגוד עניינים ותוך הפרת חובתו כעורך דין לייצגה בנאמנות ובמסירות, בכך שייצג בעסקה גם את החברה היזמית, וזאת ללא ידיעתה והסכמתה. לא זו בלבד, לאחר חתימת ההסכם החל הנתבע לייצג את היזם כנגד התובעת, לרבות בעניינים שנגעו, במישרין או בעקיפין, להסכם ופרשנותו. עוד, לטענתה, הנתבע שימש כבא כוחו של הקבלן בעסקאות מכירת דירות בבניין שנבנה על המגרש וכן בעסקת מכר של נכס שמכר במגדל העמק.
11.
משכך, טוענת התובעת, הנתבע חב לה פיצויים בסך 600,000 ₪ הכוללים: נזק שנגרם לה עקב התרשלות הנתבע, ואשר כתוצאה ממנה נאלצה לשלם לקבלן בגין תוספת שטח הבניה על פי פסק הבורר בסך 238,760 ₪; אבדן שכר דירה בגין שתי הדירות בשל עיכוב במסירתן במשך 31 חודשים בסך 135,670 ₪; נזק בגין אבדן שווי יתרת הקרקע בשיעור של 25% בשווי 130,800 ₪; השבת שכ"ט עו"ד אשר שולם לנתבע בגין הייצוג הרשלני בניסוח ההסכם בסך 8,934 ₪; תשלום שכ"ט לבורר בגין הליך הבוררות בסך 28,378 ₪; הוצאות משפט ליזם בגין הליך הבוררות בסך 61,986 ₪; תשלום שכ"ט לעו"ד ואגרות משפטיות בגין ייצוגה בהליך הבוררות וההליכים הנלווים בסך 37,853 ₪; תשלומים לעורך הדין שייצג אותה בהליכי ההוצל"פ שהתנהלו בינה לבין היזם בסך 53,576 ₪; תשלום הוצאות לב"כ החברה היזמית בסך 8,946 ₪; פיצוי בגין עוגמת נפש וצער בסך 100,000 ₪; סה"כ כל הנזקים עומד על סך 804,393 ₪ ומטעמי אגרה הועמד הפיצוי על סך 600,000 ₪. 
טענות הנתבע:
12.
הנתבע העלה במסגרת טיעוניו טענות מקדמיות בדבר התיישנות ושיהוי, השתק עילה והשתק פלוגתא. ביחס לטענת ההתיישנות, טוען הנתבע, כי הגם שההסכם נחתם ביום 28.2.1998, עריכתו הושלמה לכל המאוחר ביום חמישי 26.2.1998, ובפועל מספר ימים קודם לכן. לכן מאחר והתובענה הוגשה ביום 27.2.05 בחלוף שבע שנים מסיום ניסוחו, דין התביעה להידחות על הסף. לטענתו, אף אם לא תתקבל טענת ההתיישנות, הרי שלא ניתן להתעלם מהשיהוי הניכר והמהותי עד להגשת התביעה. 
יתרה מזו, לטענתו, מהתנהלות התובעת לאורך השנים נראה שאין לה כל טענות נגדו וכי היא סומכת עליו. כך במסגרת הליך הבוררות עתרה התובעת כי הבורר יורה לנתבע לחלק את השטח היחסי בהתאם להסכם, מבלי להעלות כל טענה באשר לאסמכתו ונאמנותו.  
13.
באשר לטענות בדבר השתק עילה ופלוגתא, טוען הנתבע, כי פסק הבוררות שבין התובעת לחברה הכריע, כי ההסכם עליו חתמה התובעת הביא לידי ביטוי את ההסכמות הברורות אליהן הגיעו הצדדים במהלך המשא ומתן ביניהם. בית המשפט המחוזי אישר את פסק הבוררות ובכך הפך לחלוט וסופי, ועל כן אין בית המשפט דנן יכול לשמש ערכאת ערעור על החלטות אלו.  
בנוגע לטענות התובעת בדבר הכרעות שניתנו על ידי הנתבע ביחד עם אדריכל הקבלן בהתאם לסעיף 10א. להסכם, טוען הנתבע, כי החלטות אלו ניתנו בהתאם להוראות ההסכם, ואף אושרו על ידי בית המשפט המחוזי (בה"פ 1890/02). 
באשר למועד מסירת הדירות טוען הנתבע, כי משלא קיימה התובעת את הסכם הבוררות פתחה החברה כנגדה תיק הוצאה לפועל. ראש ההוצאה לפועל בהחלטתו מיום 4.1.04 קבע, כי מועד מסירת החזקה בדירות היה ביום 28.6.00, ודחה את טענות התובעת בעניין זה. התובעת ערערה על החלטת ראש ההוצאה לפועל לבית המשפט המחוזי, אשר דחה את ערעורה, והותיר החלטת ראש ההוצאה לפועל על כנה.
14.
לגופו של עניין טוען הנתבע, כי ההסכם משקף את הסכמות הצדדים בסיום המו"מ, שבמהלכו, באופן טבעי, התגמשו הצדדים מהעמדות ההתחלתיות שלהם. לטענתו, גדעון - בנה של התובעת ומי שפעל מטעמה, הוא אדם הבקיא היטב בענייני נדל"ן, הוא הגורם שבדק את זכויות הבניה במגרש, והוא שניהל מו"מ עם החברה במישור העסקי, ואילו תפקידו של הנתבע התמצה בייצוג התובעת במישור המשפטי בלבד. עוד לטענתו, גדעון ביקר מספר פעמים בעירייה, נפגש עם קבלנים נוספים והתייעץ עם מכרים בעניין, ולכן והבין היטב את האמור בהסכם. בכל מקרה,טוען הנתבע, אין כל נפקות לכך שלא בדק את אחוזי הבנייה המרביים במגרש, שכן ברור מהמסמכים והראיות, כי התובעת הייתה מודעת לכך, כי ניתן לבנות על המגרש הרבה יותר מ- 1,000 מ"ר.
15.
לעניין שימוש במונח "ברוטו" בהסכם, טוען הנתבע, כי התובעת ידעה היטב משמעות המונח ו/או לחילופין, בכל מקרה, במקרה דנן, לא הייתה משמעות לשטח "ברוטו" של כל דירה, כאשר התובעת מבקשת לקבל תמורה באחוזים משטח הבנייה. 
לגבי הטענה כי הנתבע לא עיגן בחוזה את ההסכמה שהושגה לפיה היא אמורה לקבל 25% משטח הבנייה, טוען הנתבע, כי זו טענה מופרכת וחסרת שחר שלא גובתה בכל מסמך. באשר להחלטתו בעניין חלוקת השטח היחסי שיישאר בבעלות המוכר וחלוקת השטח המשותף, טוען הנתבע, כי הן ניתנו בהתאם להוראות ההסכם, ואף אושרו על ידי בית המשפט המחוזי.
16.
בהתייחס לטענת ניגוד עניינים, טוען הנתבע, כי לצורך עריכת ההסכם הוא ייצג את התובעת בלבד, ואילו החברה היזמית לא הייתה מיוצגת. בכל הנוגע לייצוג החברה היזמית במכירת הדירות ורישום הבית כבית משותף, טוען הנתבע, כי הדבר היה ידוע לתובעת, ואף עוגן בחוזה (סעיף 7.ב), ובכל מקרה אין בייצוג זה כדי להוות ניגוד עניינים.
דיון והכרעה:
התיישנות:
17.
כאמור, טוען הנתבע כי ההסכם על אף שנחתם ביום 28.2.1998 למעשה נוסח לפני כן ולכל המאוחר ביום 26.2.1998, ומאחר והתביעה הוגשה ביום 27.2.2005, ומאחר ועילת התביעה מתייחסת לניסוח החוזה, יש לקבוע כי התביעה התיישנה. 

אין בידי לקבל טענה זו.
ההסכם נחתם ב-28.2.1998, ועל כך אין חולק. מטבע הדברים קודם לחתימת ההסכם מו"מ, נערכות טיוטות, ועד לנוסח הסופי והמוגמר חולף זמן.

בהינתן כי עילת התביעה הינה רשלנותו המקצועית של הנתבע במתן ייעוץ משפטי לתובעת, ובניסוח ההסכם כפי שנוסח בסופו של יום, הרי שעילת התביעה קמה ביום החתימה על ההסכם.
לדדי גם אם הנוסח הסופי היה מוכן ב-26.2.1998 , המועד הקובע הינו מועד החתימה עליו. אלא שעובדתית פני הדברים לא היו כך. מעדותו של הנתבע עולה, כי ב-26.2.1998 – יומיים קודם החתימה על ההסכם – עוד בוצעו שינויים מהותיים בנוסח ההסכם, לבקשת גדעון, והנוסח הסופי שכלל שינויים אלה נחתם ב-28.2.1998, כך שאין לומר כי הנוסח הסופי היה מוכן עוד ב-26.2.1998.
(ר' עדותו בעמ' 30 ש' 29-32 ; עמ' 31 ש' 1-8)
שיהוי:
18.
סעיף  27 לחוק ההתיישנות, תשי"ח-1958, קובע כי "אין  חוק  זה בא לפגוע בכל סמכות, לפי כל דין, לדחות או לסרב למתן  סעד  מחמת  שיהוי". 
תקופת ההתיישנות היא בבחינת "גבול עליון" לחסימת זכות התביעה, בעוד השיהוי חל במסגרת תקופת ההתיישנות – ע"א 485/90 מזאריב נ' מזאריב, פסקה 12. חלוף הזמן כשלעצמו, אין בו די על מנת לקבל טענת שיהוי, ועל הטוען לשיהוי בתוך תקופת ההתיישנות נטל כבד להראות, כי מעבר לחלוף הזמן יש "דבר מה נוסף" בגינו יש לחסום את התביעה למרות שהוגשה בתוך תקופת ההתיישנות. עליו להראות כי התובע ויתר או מחל או זנח את תביעתו וכי עקב כך שינה את מצבו לרעה וקופחו אפשרויותיו להתגונן  - ע"א 656/79 גרינפילד נ' קירשן, פ"ד לו(2) 309 (1982); ע"א 5793/96 חיים נ' חיים, פ"ד נא (5) 625, 635 (1997). לשני תנאים מצטברים אלו, יש המוסיפים תנאי שלישי של חוסר תום לב מצד התובע - ע"א 410/87 עזבון ליברמן נ' יונגר, פ"ד מה(3) 749, 755-756 (1991). 
19.
בענייננו, סבורני, כי אין לומר שהתובע ויתר או זנח את תביעתו עד כי הנתבע שינה מצבו לרעה וקופחו אפשרויותיו להתגונן. שכן, מעיון במכתב ב"כ התובעת דאז, עו"ד טויסטר, אל הנתבע מיום 15.6.1998 (נספח ד'3 לתצהיר גדעון ת/3) מעלה הלה בברור האשמות כנגד הנתבע בגין ייעוץ וניסוח ההסכם, כך שאין לומר כי התביעה הוגשה כנגדו בהפתעה. בנוסף, לא הוצגה בפניי כל הוכחה לכך שנגרם לנתבע נזק באיסוף הראיות או כל נזק אחר מפאת השיהוי.
כן ראינו כי התובעת פנתה מספר פעמים לערכאות, הן כנגד הנתבע והן כנגד החברה, התנהגות שבודאי אינה מלמדת כי היא זנחה את תביעתה.
השתק עילה והשתק פלוגתא:
20.
אציין כבר בראשית דבריי, כי לא מתקיים בענייננו השתק עילה, שכן העילה בתיק דנן עניינה רשלנות מקצועית במתן ייעוץ משפטי ובעריכת הסכם קומבינציה, ואילו בהליכים האחרים שהתקיימו ושלגביהם נטענת טענת ההשתק, לא נדונה כלל עילה זו, אלא נדונו עילות בנוגע לפרשנות ההסכם שבין הצדדים לו ולקיומו.
21.
האם נתקיים בענייננו השתק פלוגתא?
בפסיקה נקבעו ארבעה תנאים עיקריים לקיומו של השתק פלוגתא: 
א.
זהות עובדתית ומשפטית בין הפלוגתא שעמדה לדיון והוכרעה בפסק הדין לבין הפלוגתא הקיימת;
ב.
זהות בין הצדדים או חליפיהם, או כאלו שיש ביניהם "קרבה משפטית", או שלצד שכנגדו מועלית טענת ההשתק היה יומו בבית המשפט;
ג.
בהתדיינות הראשונה נקבע ממצא עובדתי פוזיטיבי ביחס לפלוגתא;
ד.
ההכרעה בפלוגתא הייתה חיונית לתוצאה הסופית בהתדיינות.
(ראה, ע"א 1041/97 סררו נ' נעלי תומרס בע"מ, פ"ד נד(1) 642 (2000); ע"א 2576/03 וינברג נ' האפוטרופוס לנכסי נפקדים (פורסם באתר נבו) (2007)).
22.
בענייננו, טענת השתק פלוגתא מתייחסת למספר הליכים שהתנהלו בין התובעת לבין החברה היזמית ושהנתבע לא היה צד להם. לפיכך נשאלת השאלה האם צד שלא נטל חלק באותם הליכים יכול להעלות טענת השתק פלוגתא כנגד צד שכן היה צד להם?

יש לציין כי במהלך השנים תחולתו של עקרון מעשה בית דין הורחבה מעבר לחליפיהם ושליחיהם של הצדדים והוחלה גם על זר שיש לו "קרבה משפטית" (ראה, נינה זלצמן, מעשה בית - דין בהליך אזרחי, תשנ"א - 1991, עמ' 367, 525). בענייננו לא מתקיימים יחסי "קרבה משפטית" בין הנתבע לבין החברה היזמית, שכן אין המדובר, בענייננו, בחליף משפחתי או חליף מסחרי (ראה, ע"א 9647/05 פוליבה בע"מ נ' מדינת ישראל (פורסם בנבו) (2007)). לא זו בלבד, לא הוצגה ראיה כלשהי למתן הרשאה או ראיה אחרת המבססת חליפות בין הנתבע לחברה היזמית (ראה, זלצמן לעיל, עמ' 493-494).  
23.
האם בכך נסתם הגולל על טענת ההשתק? סבורני שלא, ואנמק;
עקרון ההדדיות בוחן את השאלה האם זר להליך יכול ליהנות מפירות פסק דין, אף על פי שלא נטל בו חלק. על פי עקרון זה, זר ייהנה מהכרעה שלא היה צד לה רק אם ניתן לקבוע שאותה הכרעה הייתה מחייבת אותו אילו ניתנה נגדו. על כלל זה נמתחה ביקורת מצד מלומדים וחל בו כרסום במקרים שהצדק מחייב זאת. במסגרת הביקורת שהועלתה נטען, כי החלה נוקשה של הכלל תביא להתדיינות חוזרת ונשנית באותה שאלה, וכך נמצאנו מסכלים את המטרה העיקרית לה שואף עקרון מעשה בית - דין, בניגוד לאינטרס הציבורי לצמצם התדיינויות (ראה, פירוט על השתלשלות הכרסום בעקרון ההדדיות בפסקי הדין של כבוד השופט יצחק עמית: ע"א 2122/05 (מחוזי - חיפה) חילף אבראהים דיאב נ' חילף סלים (פורסם באתר נבו) (2007) (להלן: "עניין חילף"); ת.א. 625/05 (מחוזי - חיפה) עזבון המנוחה אמינה ח'דור נ' ריזק (פורסם באתר נבו) (2007) (להלן: "עניין ח'דור")). 
24.
כך הביא כבוד השופט עמית בפסקי הדין הנ"ל דוגמאות מהפסיקה לכרסום בעיקרון ההדדיות,  בהם נעשתה אבחנה בין צד שהיה צד להליך הקודם המעלה טענה של השתק פלוגתא, לעומת צד שלא היה צד להליך הקודם המעלה טענה זו - כאשר זה האחרון שלא היה לו יומו רשאי להעלותה והאחר לא, ובלשון פסק הדין:

"הדרישה של זהות הצדדים לצורך יצירת "השתק פלוגתא" נועדה לתת הזדמנות לכל בעל דין לאמר את דברו בפני בית המשפט, ומצד שני לוודא שמי ש"היה לו יומו" בבית המשפט לא ישמיע דברו בשניה, למען יהיה סוף לריב ולדיונים….

במקרה דנן הממצא נושא 'השתק הפלוגתא' הוא ממצא נגד המערער. כיוון שמערער הוא הצד המשותף לשתי התביעות היה 'היה לו יומו' בבית המשפט… הצד שלא היה לו 'יומו בבית המשפט', ולא היה לו הזדמנות לטעון את טענותיו ….הוא דווקא הצד המעוניין להסתמך על 'השתק פלוגתא'..".(ע"א 258/88 פיכטנבוים נ' רשם המקרקעין פ"ד מד(2) 576 (1990).
25.
בפסק דין נוסף, ע"א 2590/90 ניסים נ' דניאלי פ"ד מח (3) 846 (1994), שהובא אף הוא על ידי כבוד השופט עמית והדומה בעובדותיו לעניינו, קיבל בית המשפט טענת השתק פלוגתא מפיו של נתבע זר להליך; באותו מקרה, רכשה התובעת דירה ושילמה חלק מתמורתה. לימים התברר כי נעשו עסקאות סותרות לגבי הדירה ותביעת התובעת כנגד המוכרת התקבלה והיא זכתה בהשבה ובפיצויים. לאחר מכן התובעת הגישה תביעת רשלנות מקצועית כנגד עורך הדין שטיפל בעסקת המכר, זאת לאחר שלא הצליחה לגבות את הפיצויים שנפסקו לה נגד המוכרת. הנתבע ביקש להסתמך על הקביעה העובדתית בהליך הראשון, לפיה המערערת ידעה אודות הערת האזהרה הנוגדת שהייתה רשומה לגבי הדירה בעת עריכת ההסכם. הטענה, כאמור, התקבלה על ידי בית המשפט בציינו:

"קביעתו של השופט קמא בדין יסודה, והמערערת אכן מושתקת מלטעון במשפט זה כי לא ידעה על הערת האזהרה הראשונה (כשידיעת אחיה, כשלוחה, מיוחסת לה)….. השתק פלוגתא מתקיים בנסיבות מסוימות גם במקרה של חריג לכלל ההדדיות, בתנאי שבנסיבות אלה יהיו כל האינטרסים שעליהם בא עקרון זהות הצדדים לשמור, מוגנים…". 
26.
בענייננו, הצד שמעלה את טענת השתק פלוגתא הוא הנתבע, שלא היה צד להליכים הקודמים לגביהם נטענה הטענה, והיא נטענת כמי שהיה צד לאותם הליכים ו"היה לו יומו".

נסכם אם כן ונאמר, כי אין בעובדה שהנתבע לא היה צד להליכים הקודמים כדי לסכל טענותיו בדבר השתק פלוגתא לגבי קביעות עובדתיות שנקבעו באותם הליכים בהם התובעת הייתה צד. 
27.
משכך, אבחן עתה, אחת לאחת, את הקביעות בהליכים הקודמים לגביהן טוען הנתבע, כי חל השתק פלוגתא.
לטענת הנתבע, פסק הבוררות (נספח ה' לתצהיר גדעון - ת/3), ואשר אושר על ידי בית המשפט המחוזי (ר' נ/13) הכריע, כי ההסכם עליו חתמה התובעת הביא לידי ביטוי את ההסכמות הברורות אליהן הגיעו הצדדים במהלך המו"מ, וטענותיה של התובעת בדבר הטעייה כזו או אחרת נדחו על ידי הבורר.
עיון בפסק הבורר מעלה, כי כל שקבע הבורר הוא, כי "התובעת (החברה היזמית - י.ס.) זכאית לתוספת מחיר בגין 66 מ"ר, שהינו ההפרש בין השטח המוסכם (260 מ"ר שתי הדירות), לבין שטח הדירות שבקומה ד' שנבחרו ע"י הנתבעת, (326 מ"ר))", וכן, כי התובעת אינה זכאית לפיצויים. אין המדובר באמירה מפורשת וחד משמעית באשר לאופן ניהול המו"מ ולגבי ההסכמות בין הצדדים במהלכו. 
28.
עוד טוען הנתבע, כי טענותיה של התובעת בדבר הכרעות שניתנו על ידי הנתבע, יחד עם אדריכל הקבלן, באשר לחלוקת השטח היחסי שיישאר בבעלותה וחלוקת השטח המשותף, אף הן דינן להידחות על הסף. לטענתו, החלטות אלו ניתנו בהתאם להסכם ואושרו על ידי בית המשפט המחוזי אליו עתרה התובעת לביטולן. 
כבוד השופטת מוניץ קבעה בפסק דינה (ה"פ 180/02) [פורסם בנבו], כדלקמן:

"משהביעה המבקשת (התובעת כאן-ס.י.) את הסכמתה שוב ושוב להסמכתם של עו"ד פז והאדריכל רפאלי כמעין בוררים או כמומחים, בשלושה הליכים שונים, ומשלא הועלתה כל טענה כנגד הסמכה זו - לבד מהבעת חוסר שביעות רצון מהאיחור בהגשת החלטתם לצדדים, לא קמה לה זכות לפנות לערכאה משפטית ולבקש את ביטול ההחלטה, רק משום שאיננה משלימה עם תוכן החלטתם".(ראה, נספח י"א 2 לתצהיר גדעון ת/4). 

קביעתה זו של כבוד השופטת מוניץ מהווה השתק פלוגתא בכל הנוגע להליך קבלת ההחלטה של הנתבע והאדריכל רפאלי בהתאם לסעיף 10א להסכם; אך, אין בה כדי להוות השתק פלוגתא לגבי טענת התובעת כי ניסוח סעיף 10 להסכם אינו עולה בקנה אחד עם הסכמות הצדדים במהלך המו"מ, וכי לפיכך המדובר ברשלנות בניסוח.
29.
טענה נוספת מצד הנתבע להשתק פלוגתא הועלתה בכל הנוגע לקביעת ראש ההוצאה לפועל באשר למועד בו נמסרו לתובעת הדירות. ראש ההוצאה לפועל בהחלטתו מיום 4.1.04 (נ/8) קבע, כי מועד מסירת החזקה בדירות היה ביום 28.6.00. 
התובעת ערערה על החלטת ראש ההוצאה לפועל לבית המשפט המחוזי, שם קבע כבוד השופט יצחק כהן:

"לאחר ששקלתי טענות ב"כ הצדדים בעניין זה, הנני דוחה את הערעור, ומקובלת עלי טענת ב"כ המשיבה כי ראש ההוצל"פ קבע את הממצאים העובדתיים ביחס למועד מסירת הדירות על פי ההתכתבות שנעשתה בין הצדדים, ואשר צורפה לתצהיר שהמערערת הגישה לראש ההוצל"פ. זאת ועוד, קביעותיו של ראש ההוצל"פ כי היה על המערערת לקבל את הדירות להחזקתה מבלי שהדבר היה נחשב לה כויתור על טענה מטענותיה, מקובלות עלי ואין מקום להתערב בהן".
(ראה, נ/9).


משהפכה החלטת ראש ההוצל"פ לחלוטה, חל על ממצא זה השתק פלוגתא, ולכן טענת התובעת, כי הדירות נמסרו לה ביום 30.4.03, נדחית על הסף.
הכרעה לגוף הטענות:
ניסוח ההסכם:
30.
הרשלנות המקצועית, כדין כל רשלנות אחרת בדיני הנזיקין, מבוססת על שלושה יסודות: חובת הזהירות, הפרת החובה, וגרימת נזק בגין ההפרה. חובת הזהירות של עורך-דין כלפי לקוחו נקבעה לאורך פסיקה עניפה. אין חולק כי במקרה מתאים קמה ללקוח עילה נזיקית כלפי עורך דינו הנשענת על רשלנות מקצועית (ע"א 37/86 לוי נ' שרמן פ"ד מד(4) 446; ע"א 1170/91 בכור נ' יחיאל פ"ד מח(3) 207). אך יש לסייג ולומר, כי לא כל כשלון של עורך דין ייתפס כהפרת חובת הזהירות, וייתכן ותהיה מצד עורך-הדין טעות בשיקול דעת שאינה מגעת כדי רשלנות מקצועית מצידו. חובתו של עורך הדין איננה שלא לטעות בשיקול דעתו, אלא החובה לשקול כמיטב יכולתו וידיעתו (ע"א 37/86 הנ"ל, 464-465; ע"א 4707/90 מיורקס נ' חברת ברנוביץ' נכסים והשכרה בע"מ פ"ד מז(1) 17, 25).
אשר לחובת הזהירות של עו"ד כלפי צד שאינו לקוחו, כבר נקבע פעמים הרבה כי עורך-דין חב חובת זהירות מסויימת גם כלפי צד שאינו לקוחו, כאשר קביעת גבולות האחריות בכל מקרה ומקרה הינה שאלה של מדיניות משפטית. כאשר הצד האחר לעיסקה אינו מיוצג כלל, נדרש עורך-הדין למיומנות ולזהירות רבה יותר, לבל יכשיל במודע או בהיסח הדעת את הצד האחר, כשהוא יכול להניח שזה סומך על אמינותו, יושרו ומיומנותו (ע"א 2725/91 היינוביץ נ' גלעדי פ"ד מח(3) 92;  ע"א 37/86 לוי נ' שרמן פ"ד מד(4) 446, 472). 
31.
עסקת קומבינציה מעצם טיבה, דורשת ידע וניסיון לשם ביצועה, שכן מדובר בעסקאות בהן קיים פער זמנים בין מועד מכירת הזכויות במקרקעין לקבלן לבין מועד קבלת התמורה בגין הזכויות שנמכרו. לפיכך, נדבך מהותי ביותר בכל הסכם קומבינציה הוא הבטחת זכויות בעלי המקרקעין ב"תקופת הביניים", ממועד המכירה ועד מועד קבלת התמורה בגינה (ת.א 2078/02 (מחוזי - ת"א) עיזבון המנוח נסרולה עבדול והב דיל ז"ל נ' עו"ד נביאי אברהם (פורסם באתר נבו)). 
בענייננו, קובלנת התובעת כנגד הנתבע, אינה לעניין הבטחת זכויותיה בתור מוכרת, אלא לעניין הפער בין ההסכמות שהושגו, לכאורה, במהלך המו"מ עם הקבלן, לבין הניסוח הסופי של הסכמות אלו, לא מיצה, לטענתה, את המקסימום, ובפרט ככל שהדבר נוגע לתמורה בעד המגרש.
32.
אומר כבר כעת, כי אני בדעה שבנסיבות אלו, התובעת לא עמדה בנטל ההוכחה ולא הוכיחה טענותיה בדבר רשלנות בניסוח החוזה;

התובעת טוענת, כאמור, כי הנתבע לא מילא אחר חובתו לוודא בעירייה מה הם אחוזי הבנייה המקסימאליים במגרש והסתפק במידע שמסרה החברה, כי ניתן לבנות על המגרש כ- 1,000 מ"ר. הנתבע לא הכחיש, כי הוא לא בדק בעירייה את אחוזי הבנייה המקסימאליים, אך טען כי אין זה רלוונטי, שכן נציג התובעת, גדעון, ידע היטב עוד במהלך המו"מ כי ניתן לבנות מעל 1,000 מ"ר על המגרש, ובכל מקרה התמורה החוזית לא התבססה על נתון זה.   
33.
בחינת ההסכם בנוסחו הסופי מעלה, כי אין כל התייחסות בהסכם לאחוזי הבנייה המקסימאליים, וכי התמורה כלל אינה מבוססת על כך. על פי ההסכם, התובעת זכאית לקבל שתי דירות מתוך 9 דירות, ללא שצויין יחס כלשהוא עם סך כל שטח הבנייה. ברצוני להדגיש בנקודה זו, כי גדעון, מי שניהל בשם התובעת את המו"מ, ושהינו מהנדס במקצועו, הותיר עליי רושם של אדם אינטליגנטי, דקדקן וקפדן, אשר ערך בדיקות וחקר בטרם החתימה על החוזה והבין היטב את האמור בהסכם.
34.
על דקדקנותו והבנתו של גדעון ניתן ללמוד, בין היתר, ממכתבו לנתבע ולקבלן בנוגע להערותיו לטיוטת ההסכם (נספח א' לתצהיר הנתבע נ/16). שם מציין גדעון בנוגע לסעיף 3 להסכם: "סעיף 3 ד': לדעתנו יש להגביל את תוספת הבניה שהקבלן רשאי לבנות מעבר ל- 1000 מ' בהם מדובר. אנו מציעים לאפשר חריגה של 10% ומעבר לכך יש להתחשבן בצורה שונה. (מדובר בשטח או במס' הדירות)". 
ובהמשך ציין לגבי סעיף 3 ו' להסכם:

"סעיף 3 ו': לדעתנו הקבלן הבטיח בע"פ, לגבי המקרה שהדירה תהיה מעל 125 מ"ר, למסור לנו ללא תשלום מצידנו דירה שכזאת במקרה שנבחר בה. אם הקבלן נסוג מהבטחתו, לדעתנו יש לנסח את הסעיף כך שתוספת מעל 10% לשטח הדירה הבסיסי של 125 מ"ר תהיה ללא תשלום מצידנו (בהתאם לתוספת של 10% ללא תמורה שאנו מאפשרים לקבלן לפי סעיף 3 ד') מעבר ל- 10% אנו מוכנים לשלם לקבלן ולפצותו רק עבור הוצאות הבניה הנוספות".
מהאמור לעיל, אנו למדים כי נציג התובעת, גדעון, ידע היטב בטרם נחתם ההסכם, כי ייתכן מאוד ויאושרו אחוזי בנייה מעבר ל- 1,000 מ"ר אשר היוו את הבסיס,ככל הנראה, בתחילת המו"מ.
35.
עדות נוספת לכך שגדעון ידע בטרם חתימת ההסכם, על כך שייתכן ואחוזי הבניה  יגדלו מעבר ל- 1,000 מ"ר, מצאתי גם בפרוטוקול חקירתו בפני הבורר (ת/2):

"ת- בתקופה אז הבנתי שיש אחוזי בניה על השטח של המגרש שהיה בגודל של 834 מטר מרובע ובאחוזי בניה אלה מאפשרים בניה של מקסימום של 1,000 מטר מרובע ב- 8 דירות ב- 4 קומות.

ת- היום אני מבין את המונח "אחוזי הבניה" אותו הדבר.


ת- אני מהנדס, ועפ"י הבנתי שאם צריך לבנות קומה נוספת צריך להגדיל את אחוזי הבניה.

ת- זה היה ברור לי שאם מוסיפים את קומת הפנטהאוז אז אחוזי הבניה יגדלו.

ת- כנראה שצריך לבקש ולקבל אישור מהעירייה.


ת- את זה גם אז הבנתי". (עמ' 8 ל- ת/2). (הדגשות לא במקור).

ובהמשך:

"ש- אני חוזר לעניין "אחוזי הבנייה" ושואל אותך כמה לדעתך יגדלו אחוזי הבניה אם מדובר בתוספת של קומת פנטהאוז של 300 מ' מרובע בבניין שהוא 1,000 מ' מרובע?

ת- תשובה חשבונית 30%." (ת/2 עמ' 11).

אין חולק אם כן, שבשלב המו"מ גדעון ידע היטב כי אמורה להיבנות קומה נוספת היא דירת הפנטהאוז, ולכן ידע כי אחוזי הבנייה יגדלו בהתאם.
36.
מעבר לכך גם בעדותו בפניי, לא ידע גדעון להצביע על כל מסמך המעיד על כך שהוצע להם על ידי החברה הצעה לפיה הם יקבלו 25% משטחי הבניה שייבנו.

"ש. אני מפנה אותך לסעיף 5 לתצהיר, אתה אומר בשורה הראשונה שהיזם הציע לכם לקבל תמורה של 25%, אתה רואה?

ת. כן.

ש. יש לך מסמך בכתב שהיזם הציע לכם הצעה כזאת?

ת. דובר מהתחלה על שתי דירות.

ש. אני שוב שואל, לא שאלתי לגבי מה חשבת שיכול להיות, בתצהיר אתה כותב שהקבלן מציע 25%, האם יש לך על כך מסמך בכתב?

ת. אין לי מסמך בכתב.

ש. הקבלן אמר לך שהוא מציע 25%

ת. הוא אמר שהוא מציע לי שתי דירות.

ש. אז הוא לא אמר 25%

ת. זה אותו דבר".(עמ' 8 לפרוטוקול, ש' 32-33; עמ' 9 לפרוטוקול, ש' 1-16). (הדגשות לא במקור).

מהאמור לעיל אנו למדים, כי החברה באמצעות הקבלן הציעה לגדעון תמורה של שתי דירות ולא אחוזים משטח הבנייה. העובדה, כי שטח שתי הדירות שהוצעו, 125 מ"ר כל אחת ויחד 250 מ"ר, מהווה 25% מ- 1,000 מ"ר, אין בה כדי להוביל בהכרח למסקנה שהתמורה שהוסכמה ננקבה באחוזים. בהקשר זה ראוי להביא ציטוט מתצהירו של גדעון בתמיכה לבקשת עיקול זמני בהליכי הוצאה לפועל שפתחה החברה כנגד התובעת (נ/7), שם צוין: "ביום 28/2/1998 חתמו הצדדים על הסכם "קומבינציה", לפיו תבנה הנתבעת על החלקה בניין דירות, כאשר שתי דירות בבניין תימסרנה לתובעת כתמורה לחלקה", קרי: גדעון מודה כי התמורה בעד החלקה, היא בדירות ולא באחוזים משטח הבנייה.


37.
התובעת טוענת בנוסף, כי הנתבע לא הסביר לה את משמעות המונח "שטח ברוטו" של הדירות להן היא זכאית, והיא סברה לתומה, כי המונח "ברוטו" משמע שהשטח כולל את שטח הקירות, ולא כפי שמונח זה מפורש על ידי הקבלנים (ככולל את השטח המשותף במעלית ובחדר המדרגות). 
הנתבע אכן הודה בעדותו כי הוא לא הסביר מונח זה לנציג התובעת, גדעון, זאת משום שהלה ידע זאת, ובלשונו:


"ש.....תסכים איתי, תאשר לי שאתה בעצם מודה שבכל המשא ומתן שהתקיים במשרדך לא הסברת לפחות למר הרץ מה המשמעות של המונח ברוטו.

ת. לא נתבקשתי על ידו והנושא לא עלה.

....

ת. ישנם שני גדעון הרץ, ישנו גדעון הרץ שמופיע בבית המשפט ושמעתי את עדותו, והוא מיתמם ולא יודע כלום, וסידרו אותו, הוא בן אדם שלא מבין שום דבר, אני הכרתי גדעון הרץ אחר, שניהל את המשא ומתן בתבונה, שכל פעם בא עם הצעות חדשות, שהעיר הערות חכמות, שידע לעמוד על שלו, כל פעם שהקבלן הזכיר שטחים הוא הזכיר ברוטו, ולא יעלה על הדעת שמר הרץ לא הבין על מה מדובר. מצד אחד מר הרץ מדבר על 25% מהבניה, 25% מהבניה הכוללת אם ניקח אלף מטר מגיעים ל- 250 מ' זאת אומרת 125 מ' כל דירה, ברור שאם מדובר על 25% מהשטח הכולל, זה כולל שטחים ציבוריים, אם מר הרץ קיבל בסופו של דבר דירות של 125 מ' בסופו של דבר הוא רצה שהמטרג' יהיה כתוב זה הרבה יותר מ- 25%, אני עד היום לא מצליח להבין את הסתירה שלו, פעם הוא טוען כך ופעם הוא טוען אחרת".(עמ' 34 לפרוטוקול, ש' 7-29).

ובהמשך:

"אני אומר לך מתוך השיחות שהיו במשרדי, מעולם לא השתמשנו במילה נטו, הוא ידע לפי השיחות שהיו לפי השאלות ששאל, לפי המשא ומתן שנוהל, אין ספק שידע שזה ברוטו. אם מר הרץ טוען שהוא הבין שניתן לבנות 1000 מ' והוא אמור היה לקבל לטענתו 25% אז ה- 25% זה מהשטח המבונה של 1000 מ', זאת אומרת שברור שמהשטח המבונה של 1000 מ' יש גם שטחים משותפים, לכן זה ברור, אי אפשר לבנות 8 דירות באוויר".(עמ' 35 לפרוטוקול, ש' 9-13).
38.
עדות זו של הנתבע משתלבת עם עדות גדעון לגבי הבנתו את משמעות הביטוי שטח "ברוטו":

"ש. אתה אומר שהיית אמור לקבל 25% מתוך 1000 מ', כמה זה 25 מתוך 1000 מ'?

ת. 250 מ"ר.

ש. זה ברוטו או נטו?

ת. זה ברוטו לפי איך שאני כקונה דירה חושב שזה ברוטו. אני חשבתי שכמו שקניתי לי דירה, יש שטח נטו של המרצפות, ככה היה מקובל, וברוטו זה כולל קירות.

ש. אבל יש שטח כולל של בניה במבנה, 1000 מ"ר זה מה שאפשר לבנות במבנה, זאת אומרת אם אתה צריך לקבל 250 מ"ר אתה מקבל אותם מתוך ה- 1000.

ת. אני אמרתי שלפי דעתי זה כן ברוטו, כולל את הקירות.

ש. כולל את המעלית?

ת. לא.

ש. אם זה לא כולל את המעלית אז זה צריך להיות יותר מ- 1000 מ'.

ת. אני לא עשיתי את החישובים האלה....".  (עמ' 14 לפרוטוקול, ש' 27-33; עמ' 15 לפרוטוקול, ש' 1-5).

תשובתו זו של גדעון מתחמקת, שכן ברי כי אם לטענתו הוא זכאי לדירות בשטח של 125 מ"ר מתוך 1,000 מ"ר שטח בנייה המהווים 25% מהשטח, אזי השטח הוא שטח ברוטו ולא נטו, שכן השטח הכולל של המבנה כולל בוודאי גם את השטח המשותף, כגון חדר מדרגות ומעליות, ולא רק שטח הדירות עם הקירות החיצוניים. חדרי מדרגות ומעליות הם מן הסתם חלק משטח המבנה הכולל. 
39.
התובעת מפנה לפסק דין של בית המשפט העליון בעניין ע"א 6025/92 צמיתות (81) בע"מ נ' חרושת חימר בע"מ, פ"ד נ' 1 826 (להלן: "פס"ד צמיתות"), שם נפסק, כי אין זה סביר שמי שאינו נמנה עם חוגי המקצוע בענף הבנייה יעלה על דעתו, כי שטח דירתו ברוטו כולל גם חלקים במדרגות, בפיר המעלית, בחניה וכדומה, ולכן יש לתת לביטוי את משמעותו בלשון הרגילה והמקובלת בחברה, ולא על פי מובנו בענף הבניה. לטענת התובעת, פסק דין זה, שניתן כשנתיים לפני חתימת ההסכם, היה צריך לעמוד לנגד עיניו של הנתבע ולשמש נורת אזהרה למחוייבותו להסביר לה את פירוש המונח "ברוטו" השגור בפי הקבלנים, אך הוא לא עשה כן ועל כן התרשל.

ספק בעיני אם פסק הדין הנ"ל חל בענייננו, שכן שם דובר על רוכשי דירות אשר במהלך המו"מ הוצג להם פרוספקט בו צוינו, בין היתר, מספר הדירות והשטח "ברוטו" של כל דירה, בעוד שבענייננו, המדובר בהתקשרות בהסכם קומבינציה לה צורף מפרט טכני כאמור בסעיף 3(ו) להסכם (ת/4). בענייננו אמנם התובעת אינה נמנית עם חוגי המקצוע בענף הבניה, אך אין היא גם נחשבת רוכש דירה רגיל. היא צד לעיסקת קומבינציה עם הקבלן, וכבעלת הנכס יש לה מעמד שווה ופעיל מול הקבלן בניהול מו"מ לקראת הסכם. בעדותו בפני הבורר אישר גדעון, כי הוא נכח בעת החתימה על ההסכם ובעת החתימה על המפרט הטכני, אשר צורף כנספח א1 להסכם (ראה עמ' 2 ל- ת/2). מכאן שגדעון ידע בעת החתימה על ההסכם כי המדובר בשטח ברוטו, או לכל הפחות חזקה עליו שידע זאת. בהקשר זה יש לציין כי בפסה"ד ע"א 8913/02 מלכה ואח' נ' שיכון עובדים (פורסם באתר נבו), נפסק, כי משחתמו רוכשי הדירות על המסמכים (המפרט והתוכניות), חזקה עליהם כי ידעו את תוכנם והמסקנה היא ששטחי הדירות המוסכמים - מצאו את ביטויים בתכניות (ראה בנוסף, ע"א 10944/02 שיכון ופיתוח לישראל בע"מ נ' שושי ואלברט אוחנה ואח' (פורסם באתר נבו)). 
40.
גם טענת התובעת, לפיה הנתבע התרשל בכך שלא ציין בהסכם כי יוותר 25% משטח המגרש בבעלותה לאחר בניית הבניין, אין לה כל עיגון בחומר הראיות שבפניי, ואיני יכול אם כן לקבל טענה זו. כפי שציינתי, על טענות התובעת לגבי החלטת הנתבע ומהנדס החברה בהתאם לסעיף 10א, חל השתק פלוגתא ואיני נדרש לדון בהן.
41.
לעסקה יכולים להיות טעמים מטעמים שונים, ואין זה מתפקידו של בית המשפט לבחון לב וכליות הצדדים והמניעים שהובילו אותם לחתום על עסקה. בענייננו, מעלה גדעון טענות בדיעבד באשר לאופן ניסוח ההסכם, ובעיקר התמורה שלטענתו לא עוגנה בהסכם כפי שהוסכם במהלך המו"מ. מנגד, טוען הנתבע, כי התנהלו דין ודברים בין הצדדים, אשר במסגרתם נעשו וויתורים מצד שניהם, ובסופו של יום הבשילו לחתימת ההסכם, כפי שהוא העיד בפני הבורר:

"....כיוון שמר הרץ נגע בנקודה זו ופלאח לא היה מוכן לתת תמורה לפי מטרים אלא רק לפי מספר דירות, נקבע ששטח הדירות שיקבל מר הרץ יהיו 130 מ' ברוטו כל אחת ולא 125 ברוטו. היו הערות של מר הרץ ולא כולם התקבלו. על כן סוכם, שמעבר ל- 130 מ' יתחשבנו. הפנטהאוז של פלאח בכפוף לכך שפלאח ישלם את מלוא היטל ההשבחה. הוויתור הכי גדול של פלאח בנושא... אז ניתן לראות שעניין מס השבח, ביקש מר הרץ להעמיד את זה כהלוואה ללא ריבית ואילו בהסכם עצמו, כדי לאפשר את החתימה עליו ללא התייחסות למטרים, הסכים הקבלן להשתתף בתשלום מס השבח כאמור בסעיף 4ב' לחוזה. כשמדובר על 25% במו"מ, בין היתר טען מר פלאח שכיוון שיש בו בין היתר, רישום בטאבו של אתר עתיקות, לכן יש להפחית מהתמורה שעליו לשלם.. ההסכם הוא פשרה בין הצדדים..." (ראה נספח ה לתצהיר הנתבע נ/16; ראה גם סעיף 6 לתצהיר הקבלן נ/15).

42.
יפים לעניין זה דבריהם של המלומדים פרופ' דניאל פרידמן ופרופ' נילי כהן בספרם חוזים כרך א 156 (1992):
"... החוק אינו בוחן מה חשב המתקשר בליבו פנימה. גמירת הדעת נמדדת על פי השתקפותה החיצונית. בדרך זו מעניק הדין הגנה על אינטרס ההסתמכות הפוטנציאלית של המתקשר. הלה יכול לשפוט את כוונתו של המתקשר השני על סמך המצגים החיצוניים העולים מהתנהגותו של זה; אין הוא יכול לבחון ליבו וכליותיו."

לא זו בלבד, גדעון בעצמו העיד בפני הבורר, כי כל ההערות שהוא העיר לנתבע בנוגע להסכם, השתקפו בהסכם (עמ' 6 ל- ת/2), משמע גדעון אישר את נוסחו הסופי של ההסכם על כל המשתמע מכך.
43.
אם כן בענייננו, התובעת לא הוכיחה כי התמורה הייתה צריכה להיות מחושבת לפי אחוזי הבנייה, אלא נהפוך הוא הוכח כי הצדדים הגיעו לכלל הסכמה שהתמורה תהא לפי מספר דירות. משכך, אני דוחה את טענות התובעת בעניין זה.
ניגוד עניינים:
44.
לטענת התובעת, הנתבע ייצג אותה תוך ניגוד עניינים מובהק ותוך העדפת האינטרסים של ה"לקוח הסמוי" הוא הקבלן. הנתבע טוען כי הוא ייצג את הקבלן מול רוכשי הדירות בפרויקט בהסכמתה  של התובעת (כאמור בסעיף 7 להסכם) זמן רב לאחר חתימת ההסכם, וכי לא היו לו קשרים עם הקבלן בטרם החל המשא ומן וחתימת ההסכם. 
על היקפה של חובת האחריות הקונקרטית של עורך-דין ניתן ללמוד גם מכללי האתיקה של לשכת עורכי-הדין. סעיף 14 לכללי לשכת עורכי הדין דן במצב של ניגוד ענינים:
"14. ניגוד אינטרסים
(א) לא ייצג עורך דין לקוח, לא יקבל על עצמו לייצגו ולא ימשיך בייצוגו, אם קיים חשש שלא יוכל למלא את חובתו המקצועית כלפיו, בשל עניין אישי שלו, או בשל התחייבות או חובת נאמנות שיש לו כלפי אחר או בשל עומס עבודה או בשל סיבה דומה אחרת.
(ב) לא ייצג עורך דין צדדים בעלי אינטרסים מנוגדים באותו ענין".
אלא שכללי האתיקה מסייגים את האמור בסעיף-קטן (ב) וקובעים:
"(ד) הוראות סעיפים קטנים (ב) ו-(ג) לא יחולו על עריכת הסכם ועל טיפול בענין שהצדדים הסכימו, בכתב, כי ייעשה בידי אותו עורך דין".
שכיחים הם המקרים בהם עורך-דינו של מוכר מקבל על עצמו להחזיק בנאמנות תשלום מטעם רוכש דירה, שיועבר למוכר רק לאחר רישום הערת האזהרה. מקרים אלה עומדים, לכאורה, בסתירה לציווי שלא לייצג בעלי אינטרסים מנוגדים באותו ענין, אלא שאם הצדדים הסכימו בהסכם המכר, שכך ייעשה - אין תחולה לאיסור (ראה, ת.א. 1108/93 (מחוזי תל אביב) י. מזרחי קבלנות כללית בע"מ נ' רמי סלנט, עו"ד (פורסם באתר נבו) (2000)). 
45.
בענייננו, סעיף 7 ב להסכם קובע:

"במעמד חתימתו של הסכם זה יחתום המוכר על יפוי כח בלתי חוזר בו ימנה את עו"ד י.פז מעפולה לעשות את הפעולות הנזכרות בסעיף 7א' לעיל וכן את כל שאר הפעולות הנזכרות בהסכם זה ו/או ביפוי הכח.......

כמו כן מוסכם במפורש שעו"ד י.פז יהיה רשאי עפ"י יפוי הכח הנ"ל להגיש את התוכנית לאישור הועדה המקומית לתכנון ולבניה וכן לרשום הערות אזהרה על החלקה בלשכת רישום המקרקעין לטובת רוכשי דירות בבית המגורים ו/או לטובת בנק/ים....".

אם כן, לנוכח האמור בסעיף 7ב להסכם ניתן לומר כי הנתבע לא פעל בניגוד עניינים עת ייצג את הקבלן אל מול רוכשי הדירות בכל הנוגע לרישום הערות אזהרה לטובתם. 
בחקירתו נשאל  על כך הנתבע והוא השיב:

"ת. אני מפנה אותך להסכם עצמו, תראה שניתן לי יפוי כוח גם לרשום בית משותף, גם לרשום הערות אזהרה, גם לטובת רוכשי דירות, אני לא העלמתי את הדבר הזה, אם היה לי לקוח שלמד את ההסכם בעל פה זה מר הרץ.

ש. האם גילית להם שאתה מקבל שכר טרחה עבור ייצוג חברת שלום פלח בע"מ לגבי מכירת הדירות?

ת. אני לא קבלתי משלום פלח בע"מ שכר טרחה, וגם לא קבעתי איתה מראש שאני אטפל במכירת הדירות, לא החתמתי אותה על שום דבר ולא סיכמתי איתה על שום דבר, ולפיכך לא הסתרתי מהמוכר". (עמ' 35 לפרוטוקול, ש' 18-25). 
46.
באשר לטענת התובעת, כי הנתבע ייצג את הקבלן גם בהתקשרות נוספת שלאחר ההסכם, אציין כי גם אם נכון הדבר לא הוכח בפניי כי נגרם לתובעת נזק כתוצאה מכך.
בהקשר זה יפים הדברים שנאמרו בת.א. 1108/93 (מחוזי תל אביב) י. מזרחי קבלנות כללית בע"מ נ' רמי סלנט, עו"ד, [פורסם בנבו] הנ"ל, באשר לאבחנה בין עוולת הרשלנות לעבירה אתית: ".. הפרה של כלל מכללי האתיקה היא ענין למוסדות המשמעתיים של לשכת עורכי-הדין, ועל-כן לא אתערב בה. ...סטנדרט הזהירות החל על עורך-דין יונק את תוכנו, בין היתר, מכללי האתיקה, ומכאן שעוולת הרשלנות של עורך-דין כונסת בתוכה גם את הכללים. אולם קיים הבדל בין ייחוס אחריות לעורך-דין מכוח פקודת הנזיקין לבין ייחוס אחריות אתית לו: העוולה הנזיקית מתגבשת רק כאשר הוסב נזק, והוכח קשר סיבתי בין רשלנות עורך-הדין לבין קרות הנזק, בעוד שהעבירה האתית קיימת כל אימת שההוראה הופרה, אף בלי שנגרם נזק".
47.
לאור כל המקובץ לעיל, הנני דוחה את התביעה. 
בנסיבות העניין, ומאחר ומדובר בתובעת שהינה אישה מבוגרת, ולנוכח התארכות ההליכים, מצאתי לנכון לחייבה בהוצאות משפט הנתבע ושכ"ט עו"ד מופחתים. 
הנני פוסק הוצאות משפט ושכ"ט עו"ד בסכום כולל בסך 7,000 ש"ח (כולל מע"מ). 
הסכום הנ"ל ישולם לנתבע, באמצעות בא-כוחו, תוך 30 ימים מיום קבלת פסק הדין, שאם לא כן ישא ריבית והצמדה כחוק מהיום ועד התשלום המלא בפועל. 
5129371

54678313
ניתן היום, ד' חשון תשס"ט, 2 נובמבר 2008, בהעדר הצדדים. 
יוסף סוהיל 54678313

